DEĊIŻJONI TAL-KUMMISSJONI
tat-2 ta' Ġunju 2006
biex temenda d-Deċiżjoni 2005/710/KE rigward ċerti miżuri ta' ħarsien relatati ma' l-influwenza tat-tjur b'patoġeniċità għolja fit-tjur fir-Rumanija
(innotifikata taħt dokument numru C(2006) 2137)
(Test b'rilevanza għaż-ŻEE)
(2006/396/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/496/KEE tal-15 ta' Lulju 1991 li tistabbilixxi l-prinċipji li jmexxu l-organizzazzjoni ta' verifiki veterinarji fuq l-annimali li jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE u 90/675/KEE (1), u b'mod partikolari l-Artikolu 18(7) tagħha,
Wara li kkunsidrat id-Direttiva tal-Kunsill 97/78/KE tat-18 ta' Diċembru 1997 li tistabbilixxi l-prinċipji li jmexxu l-organizzazzjoni ta' verifiki veterinarji fuq prodotti li jidħlu fil-Komunità minn pajjiżi terzi (2), u b'mod partikolari l-Artikolu 22(6) tagħha,
Billi:
(1)
Wara t-tifqigħa ta' l-influwenza tat-tjur, ikkawżata minn razza tal-vajrus H5N1 b'patoġeniċità għolja, fix-Xlokk ta' l-Ażja f'Diċembru 2003, il-Kummissjoni adottat bosta miżuri ta' ħarsien marbuta ma' l-influwenza tat-tjur, b'mod partikolari d-Deċiżjoni tal-Kummissjoni 2005/710/KE tat-13 ta' Ottubru 2005 rigward ċerti miżuri ta' ħarsien marbuta ma' l-influwenza tat-tjur b'patoġeniċità għolja fir-Rumanija (3).
(2)
Id-Deċiżjoni 2005/710/KE tipprovdi għal sospensjoni ta' l-importazzjonijiet fil-Komunità minn ċerti partijiet tar-Rumanija, affettwati minn din il-marda, ta' tjur ħajjin, ratiti, it-tjur selvaġġ u dak imrobbi u l-għasafar ħajjin għajr tjur ta' l-irziezet, li jinkludu għasafar miżmuma bħala annimali domestiċi, bajd li jfaqqas ta' dawk l-ispeċi u ċerti prodotti oħra ta' l-għasafar.
(3)
Issa, ir-Rumanija avżat lill-Kummissjoni b'bosta każijiet ikkonfermati u bosta suspetti oħra ta' influwenza tat-tjur b'patoġeniċità għolja f'qatgħat ta' tjur fil-kontea ta' Brasov, li tinsab barra l-partijiet tar-Rumanija li huma reġjonalizzati mid-Deċiżjoni 2005/710/KE. Ir-Rumanija għaddiet tagħrif li l-miżuri ta' tneħħija u ta' kontroll qegħdin jiġu applikati fil-pajjiż affetwat. Miżuri ta' biosigurtà supplimentari huma fis-seħħ fit-42 kontea tar-Rumanija.
(4)
Fid-dawl tal-qagħda attwali tal-marda fir-Rumanija, jeħtieġ li jiġu estiżi l-partijiet tar-Rumanija minn fejn l-importazzjonijiet rilevanti fil-Komunità huma sospiżi.
(5)
Id-Deċiżjoni 2005/710/KE għalhekk għandha tiġi emendata skond dan.
(6)
Il-miżuri pprovduti għalihom f'din id-Deċiżjoni huma fi qbil ma' l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DECIZJONI:
Artikolu 1
L-Anness ta' din id-Deċiżjoni 2005/710/KE jinbidel bit-test fl-Anness ta' din id-Deċiżjoni.
Artikolu 2
L-Istati Membri għandhom, mill-aktar fis, jieħdu l-miżuri meħtieġa biex ikunu konformi ma' din id-Deċiżjoni u jippubblikaw dawn il-miżuri. Għandhom jgħarrfu lill-Kummissjoni b'dan mill-aktar fis.
Artikolu 3
Din id-Deċiżjoni hi indirizzata lill-Istati Membri kollha.
Magħmul fi Brussell, nhar it-2 ta' Ġunju 2006.